# Lesninger Den hellige Matteus (21. september)

## **Lesning** Ef 4,1–7.11–13

*Hans gaver var: til noen, å være apostler, til andre, å være evangelister*

Brødre, så formaner jeg dere da – jeg, som selv er Kristi fange – til å leve på en måte som svarer til det kall dere har mottatt: et liv i ydmykhet, mildhet og tålmod. Bær over med hverandre i kjærlighet, og streb etter å befeste enheten i Ånden med fredens bånd. Ett legeme og én Ånd, slik som dere jo er kalt til ett og samme håp. En Herre, én tro, én dåp, én Gud og alles Far, han som troner over alle, virker gjennom alle og er i alle.

Men hver enkelt av oss har fått seg tilmålt sin egen del av Kristi nådegaver. Og hans gaver var: til noen, å være apostler, til andre, å være profeter, til andre, evangelister, til atter andre, hyrder og lærere – alt dette for å gjøre de hellige fullt skikket til sin oppgave, og således bygge opp Kristi legeme, så vi alle til sist blir ett, i troen på og den fulle erkjennelse av Guds Sønn, og når frem til det modne menneske, som har nådd sin fulle vekst og i seg virkeliggjør Kristi hele fylde.

## **Responsoriesalme** Sal 19 (18),2–3. 4–5

**Omkved:** Til jorderiks ende når deres ord.

Himlene forkynner Guds ære,  
hvelvingen kunngjør hans henders verk.  
Dag bærer bud til dag,  
natt gir sin kunnskap til natt.

Uten ord og uten tale,  
det er ingen lyd å høre.  
De forkynner for hele jorden,  
til jorderiks ende når deres ord.

## **Halleluja**

Halleluja.

Deg, Gud, lovpriser vi, deg, Herre, tilber vi,  
deg lovpriser apostlenes skare.

Halleluja.

## **Evangelium** Matt 9,9–13

*Følg meg. Og han reiste seg og fulgte ham.*

På den tid kom Jesus forbi tollboden; der så han en mann som het Matteus. Han sier til ham: «Følg meg.» Og mannen reiste seg og fulgte Jesus.

En gang han satt til bords der i huset, var det en hel del tolloppkrevere og offentlige syndere som kom og satt til bords med Jesus og hans disipler.

Da fariseerne så det, sa de til disiplene: «Hvordan kan deres mester spise i selskap med tolloppkrevere og syndere?»

Jesus hørte det og sa: «Det er ikke de friske som trenger lege, men de syke. Gå hen og finn ut av hva det betyr, det stedet hvor det heter at ‘miskunn, ikke ofringer, er det jeg vil ha’. For det er ikke de rettferdige, men synderne jeg er kommet for å kalle!»